इस मौक़े पर सोनिया ने कहा कि पिछले दस साल का समय आर्थिक विकास और सामाजिक परिवर्तन का समय रहा है.सोनिया ने कहा कि इस बार पार्टी ने नई पहल की है. उनके अनुसार घोषणा पत्र में सभी देशवासियों के लिए स्वास्थ का वादा किया गया है. सोनिया के अनुसार सामाजिक कल्याण को बहुत विस्तार दिया जाएगा.भारतीय जनता पार्टी के प्रवक्ता रवि शंकर प्रसाद ने कांग्रेस के घोषणापत्र पर प्रतिक्रिया देते हुए कहा, "कांग्रेस का घोषणापत्र देश की जनता के साथ धोखा है."वहीं भारतीय जनता पार्टी के नेता मुख़्तार अब्बास नकवी ने कांग्रेस के घोषणापत्र पर टिप्पणी करते हुए इसे 'घोटालापत्र' कहा है.घोषणापत्र जारी करने के अवसर पर बोलते हुए प्रधानमंत्री मनमोहन सिंह ने कहा कि कांग्रेस शासन के दौरान विकास की दर सबसे अधिक रही. उनके अनुसार लोगों के जीवन में बेहतरी आई, ग़रीबी में कमी आई.इस मौक़े पर पार्टी के उपाध्यक्ष राहुल गांधी ने कहा कि कांग्रेस का चुनावी घोषणा पत्र दर असल में भारत के लोगों की सच्ची आवाज़ है. उन्होंने कहा कि सरकार ने 2009 के वादों को लगभग पूरा किया है.घोषणा पत्र जारी होने से पहले इस मौक़े पर एक वीडियो दिखाया गया जिसका नाम था 'स्टोरी ऑफ़ मेनिफ़ेस्टो'. छह मिनट की इस फ़िल्म में घोषणा पत्र की कहानी बताई गई है.इसमें राहुल गांधी को कई जगह भाषण देते दिखाया गया है. इस वीडियो में बताया गया है कि इसे 27 स्थानों पर शूट किया गया है और इसके बनने में पांच महीने का वक़्त लगा.घोषणा पत्र जारी करने के बाद कांग्रेस उपाध्यक्ष राहुल गांधी ने चुनाव पूर्व सर्वेक्षणों को लेकर पूछे गए सवाल के जवाब में कहा, ''2004 और 2009 में भी हमें हारी हुई पार्टी बताया गया था, लेकिन परिणाम हमारे पक्ष में आए थे. इस बार भी आप देखेंगे पिछली बार की तरह इस बार भी हमें जीत मिलेगी.''कांग्रेस उम्मीदवारों के चयन की प्रक्रिया 'प्राइमरी' का ज़िक्र करते हुए राहुल ने कहा कि यह कोई प्रक्रिया नहीं बल्कि एक शक्तिशाली विचार है.उन्होंने कहा कि सभी पार्टियां इस तरह से उम्मीदवार चयन की बात तो करती हैं, पर करती कोई भी पार्टी नहीं है, लेकिन हमने इसे करके दिखाया है.उन्होंने बताया कि इस बार कांग्रेस ने अपने 15 उम्मीदवारों का चुनाव इसके ज़रिए किया है. उनके मुताबिक़ उम्मीदवार चयन की इस प्रक्रिया में इस बार 12 हज़ार आम कांग्रेस कार्यकर्ताओं ने भाग लिया.भाजपा के प्रधानमंत्री पद के दावेदार नरेंद्र मोदी से जुड़े सवाल पर कांग्रेस उपाध्यक्ष का कहना था, ''वह एक व्यक्ति हैं और उनकी विचारधारा कुछ चुने हुए लोगों के लिए है. वह लड़ाने की विचारधारा है. इस विचारधारा से हिंदुस्तान को ख़तरा है. उन्होंने कहा कि कांग्रेस का हर कार्यकर्ता इस विचारधारा को लड़कर हराएगा.''उन्होंने कांग्रेस की जीत की संभावनाओं को लेकर कहा कि हमारे पास कई राज्यों में क्षेत्रीय दलों से समझौता है, लेकिन भाजपा के साथ ऐसा नहीं है.भाजपा की लहर के सवाल पर उनका कहना था, ''जिस तरह 2004 में एनडीए का इंडिया शाइनिंग का गुब्बारा फूट गया था. उसी तरह इस बार भी फूटेगा. इसका मुझे शत-प्रतिशत विश्वास है.''उन्होंने कहा कि अगले पांच साल में कांग्रेस सरकार बुनियादी संरचना, रेल और सड़कों के निर्माण पर पैसा लगाएगी. उन्होंने कहा कि ग़रीब भारत के भविष्य हैं और कांग्रेस उनकी हालत सुधारने का काम करेगी.(बीबीसी हिन्दी के एंड्रॉएड ऐप के लिए आप यहां 



क्लिक कर सकते हैं. आप हमें 



फ़ेसबुक और 



ट्विटर पर फ़ॉलो भी कर सकते हैं.)